Bratislava 8. augusta (TASR) - Podpredseda Kresťanskodemokratického hnutia (KDH) Vladimír Palko odmietol úvahy o komunikácii medzi predstaviteľmi kresťanských demokratov a Hnutia za demokratické Slovensko (HZDS). Nijaké oficiálne rokovania medzi KDH a HZDS neprebiehajú, zdôraznil. Nevylúčil však ojedinelé stretnutia zástupcov oboch politických subjektov na regionálnej úrovni. Palko tým reagoval na informácie niektorých médií, podľa ktorých je medzi KDH a HZDS intenzívna komunikácia.
V súvislosti s avizovaným odchodom SMK z vládneho zoskupenia Palko pre TASR zdôraznil želanie KDH, aby Dzurindov kabinet dokončil volebné obdobie. Kresťanskí demokrati by preto uvítali, keby SMK svoju podporu vláde aj garantovala. V takomto duchu KDH opozičnú zmluvu so SMK podporuje, zdôraznil.